《出万年寺逾岭下涧观仙人赶石道中奇胜遂至浦口》
明代·岳岱

栉发下层峦，回望孤云巘。岭际熠东光，云中树莫辨。

清旦闻哀猿，涧谷知深浅。溪壑多悲风，飒飒林叶卷。

纷纷劳应接，行行得奇选。百降复千升，既出还似返。

始谓尽崎嵚，旋更得平衍。凄凄树含霜，灿灿花云罥。

孤怀欲谁语，世虑忽已遣。逶迤石成群，奔驰若可转。

洑流深叵测，山径益迂缅。虽令素心洽，忍见仆夫喘。

浦口下归舟，川途日晼晚。

作者简介：苏州人，字东伯，自称秦馀山人，又号漳馀子。为嘉靖、隆庆间名士，隐居阳山。中年出游恒、岱诸岳及东南诸名山。善画能书。尝作《咏怀诗》九十六篇，为时所称。